Københavns Kommune gav tirsdag Metroselskabet tilladelse til igen at bygge hele døgnet, og dermed må byggearbejdet ved Marmorkirken støje op til 86 decibel døgnet rundt.

86 decibel svarer til et forbikørende tog.

- Det er temmelig utåleligt. Det er meget anstrengende, hvis man opholder sig her længe, og vi kan ikke være i vores stuer ud mod gaden, siger pensionisten Peter Kauffmann, der bor i en lejlighed lige bag Marmorkirken.

Læs også : Københavns Kommune vil igen lade metroen bygge om natten

- Man bliver ked af det, for det er et indgreb i den daglige livskvalitet, og det havde vi jo ikke rigtig forestillet os, siger han.

- Vi kan ikke være nogen steder i lejligheden

Som byggearbejdet foregår nu, kan Peter Kauffmann og hans kone kun opholde sig i køkkenet og soveværelset om dagen på grund af støjgenerne.

- Men når arbejdet slutter kan vi være i vores stuer på helt normalt vis. Det er intet problem, siger han.

Læs også : Metroselskabet: Støjen bliver ikke så høj som det tilladte

- Hvor mange steder i lejligheden vil I reelt kunne være, når det bliver gennemført på døgnbasis?

- Så kan vi ikke være nogen steder i lejligheden, siger Peter Kauffmann, der selv har investeret i lydisolerende vinduer og nu overvejer at leje en midlertidig lejlighed - langt væk fra metrobyggeriet.

- Måske vil min datter have os boende

I november advarede embedslægerne Københavns Kommune om, at støjbelastningen fra metrobyggeriet ved Marmorkirken kan have helbredsmæssige problemer for beboerne.

Baseret på egne oplevelser er Peter Kauffmann fuldstændig overbevist om, at embedslægerne har ret i deres vurdering.

- Det kan jo ende med, at vi må flytte. Jeg skal måske prøve at ringe til min datter og høre, om hun vil have os boende, siger Peter Kauffmann.

- Der er ingen mennesker, der kan leve i det her. Det kan godt være, at man kan gøre det for en kortere periode, men det kan man ikke til daglig, siger han.

Ifølge Metroselskabet er den mest støjende fase, perioden for etableringen af stationsvæggene, næsten gennemført.